《战城南》
元代·宋无

汉兵鏖战城南窟，雪深马僵汉城没。
冻指控弦指断折，寒肤著城肤皲裂。
军中七日不火食，手杀降人吞热血。
汉悬千金购首级，将士衔枚夜深入。
天愁地黑声啾啾，鞍下髑髅相对泣。
偏裨背负八十创，破旗裹尸横道旁。
残卒忍死哭空城，露布独有都护名。

作者简介：元平江路人，字子虚。世祖至元末，举茂才，以奉亲辞。工诗。比对精切，造诣新奇。有《翠寒集》等。